Komisijos reglamentas (EB) Nr. 1964/2002
2002 m. lapkričio 4 d.
iš dalies keičiantis Reglamentą (EB) Nr. 1019/2002 dėl prekybos alyvuogių aliejumi standartų
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1966 m. rugsėjo 22 d. Tarybos reglamentą Nr. 136/66/EEB dėl bendro aliejų ir riebalų rinkos organizavimo [1], su paskutiniais pakeitimais, padarytais Reglamentu (EB) Nr. 1513/2001 [2], ypač į jo 35a straipsnį,
Kadangi:
(1) Komisijos Reglamento (EB) Nr. 1019/2002 [3] 12 straipsnio 2 dalyje nustatyta, kad šis Reglamentas taikomas nuo 2002 m. lapkričio 1 d., išskyrus tuos produktus, kurie buvo teisėtai pagaminti ir paženklinti Europos bendrijoje arba teisėtai importuoti į Europos bendriją ir buvo išleisti į laisvą apyvartą iki 2002 m. rugpjūčio 1 d.
(2) Buvo nustatyta, kad pakuotojai patiria sunkumų įgyvendindami naujus ženklinimo reikalavimus atsižvelgiant į jau paženklintų produktų atsargų kiekį ir alyvuogių aliejaus produktų, kurie gali likti rinkoje, laikymo terminą.
(3) Be to, kai kuriems gamintojams sunku prisitaikyti prie Reglamento (EB) Nr. 1019/2002 2 straipsnio reikalavimo pakuoti produktus į mažas atitinkamai uždaromas pakuotes ir ženklinti juos pagal šio Reglamento 3 ir 6 straipsnius.
(4) Siekiant suteikti operatoriams užtektinai laiko prisitaikyti prie naujų pakavimo ir ženklinimo taisyklių, prisiderinimo laikotarpis, nurodytas Reglamento (EB) Nr. 1019/2002 12 straipsnio 2 dalyje turi būti pratęstas.
(5) Reglamentas (EB) Nr. 1019/2002 turi būti atitinkamai iš dalies pakeistas.
(6) Šiame Reglamente numatytos priemonės atitinka Aliejaus ir riebalų vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 1019/2002 12 straipsnio 2 dalis pakeičiama taip:
"2. Jis taikomas nuo 2002 m. lapkričio 1 d., išskyrus 2, 3, 5 ir 6 straipsnius, kurie taikomi nuo 2003 m. lapkričio 1 d.
11 straipsnis taikomas nuo 2002 m. liepos 1 d.
Bet produktai, kurie buvo teisėtai pagaminti ir paženklinti Bendrijoje arba teisėtai įvežti į Bendriją ir išleisti į laisvą apyvartą iki 2002 m. lapkričio 1 d., gali būti parduodami, kol baigsis visos atsargos."
2 straipsnis
Šis reglamentas įsigalioja trečią dieną nuo jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. lapkričio 4 d.